Maṣer tella seg imeḍqan imezwura i kecmen waεraben segmi d-yennulf ddin n tneslemt, dɣa syin i d-ldin abrid ɣer Tefriqt Ugafa s lekmal-is. Asteεmer-is yeḍra-d seddaw unabaḍ n Σumar ibn Lxeṭṭab, ɣef ufus n Σemru Ben Lεaṣ (592-682) mi tt-id-ikksen i Ibizaṭiyen yellan ṭṭfen-tt lawan-nni. Imezdaɣ n Maṣer imir tuget seg-sen llan d imasiḥiyen (tacḍaṭ taqebṭit) ttmeslayen tutlayt-nsen tajaddit taqebṭit i d-yeqqersen seg tin Iferεunen ; ɣef akken d-ttεawaden imazrayen, nnan-d akeččum-is yeḍra-d s tekriṭ d idammen, d imyaten n igiman imaṣriyen i yettwaεdmen, ladɣa wid yugin ad ḍefren ddyana tamynut i d-wwin imnekcamen.